b"\n_START_ARTICLE_\nAnakoreetti\n_START_PARAGRAPH_\nAnakoreetti, my\xc3\xb6s 'anakoriitti' tai 'ankoriitti', (englanniksi naispuolinen 'anchoress') (kreikan sanasta anakhoretes 'se joka on vet\xc3\xa4ytynyt maailmasta', verbist\xc3\xa4 anakhoreo 'vet\xc3\xa4yty\xc3\xa4', 'astua syrj\xc3\xa4\xc3\xa4n') tarkoittaa ihmist\xc3\xa4, joka uskonnollisista syist\xc3\xa4 vet\xc3\xa4ytyy sekulaarista yhteiskunnasta voidakseen viett\xc3\xa4\xc3\xa4 intensiivisesti rukoukseen keskittynytt\xc3\xa4, askeettista ja olosuhteiden salliessa eukaristiakeskeist\xc3\xa4 el\xc3\xa4m\xc3\xa4\xc3\xa4. Termi on k\xc3\xa4yt\xc3\xb6ss\xc3\xa4 erityisesti eritelt\xc3\xa4ess\xc3\xa4 eri (yleens\xc3\xa4 kristillisen) asketismin muotoja: anakoreetti on vet\xc3\xa4ytynyt maailmasta yksin\xc3\xa4isyyteen osana omaa askeettikilvoitteluaan, kenobiitti puolestaan kilvoittelee yhteis\xc3\xb6n j\xc3\xa4senenen\xc3\xa4, nunnana tai munkkina. N\xc3\xa4iden lis\xc3\xa4ksi on my\xc3\xb6s muita asketismin muotoja, esimerkiksi alkukristillisyydess\xc3\xa4 mahdollinen kilvoittelutapa oli kotiasketismi, erist\xc3\xa4ytyminen omaan tai perheen kotiin._NEWLINE_Anakoreettinen el\xc3\xa4m\xc3\xa4 on yksi varhaisimmista kristillisen munkkiuden muodoista. Se on ehk\xc3\xa4 parhaiten tunnettu arkeologisista ja kirjallisista todisteista, joita sen olemassaolosta keskiajan Englannissa on s\xc3\xa4ilynyt. Nyky\xc3\xa4\xc3\xa4n se on yksi pyhitetyn el\xc3\xa4m\xc3\xa4n muodoista roomalais-katolisessa kirkossa, ja sit\xc3\xa4 koskevat samat normit kuin vihitty\xc3\xa4 erakkoel\xc3\xa4m\xc3\xa4\xc3\xa4.\n_START_SECTION_\nAnakoreetin m\xc3\xa4\xc3\xa4ritelm\xc3\xa4st\xc3\xa4\n_START_PARAGRAPH_\nAnakoreettista el\xc3\xa4m\xc3\xa4\xc3\xa4 pidet\xc3\xa4\xc3\xa4n usein uskonnollisen erakkouden alatyyppin\xc3\xa4, mutta toisin kuin erakot, anakoreettien oli annettava lupaus stabiliteetista (vuoden 2010 suomenkielinen k\xc3\xa4\xc3\xa4nn\xc3\xb6s pyh\xc3\xa4n Benediktuksen s\xc3\xa4\xc3\xa4nn\xc3\xb6st\xc3\xa4 k\xc3\xa4ytt\xc3\xa4\xc3\xa4 sanoja 'sitoutuminen' ja 'vakaus'), ja he valitsivat el\xc3\xa4m\xc3\xa4n pysyv\xc3\xa4ss\xc3\xa4 klausuurissa usein kirkon yhteyteen rakennetussa keljassa. Erakoista heid\xc3\xa4t erotti my\xc3\xb6s se, ett\xc3\xa4 he k\xc3\xa4viv\xc3\xa4t l\xc3\xa4pi l\xc3\xa4heisesti hautajaisia muistuttavan vihkimyksen, jonka j\xc3\xa4lkeen heit\xc3\xa4 ainakin ideologisesti pidettiin maailmalle kuolleina, er\xc3\xa4\xc3\xa4nlaisina el\xc3\xa4vin\xc3\xa4 pyhimyksin\xc3\xa4.\n_START_SECTION_\nKelja\n_START_PARAGRAPH_\nAnakoriittisesta el\xc3\xa4m\xc3\xa4ntavasta tuli laajalle levinnyt varhaisen ja syd\xc3\xa4nkeskiajan aikana. Joitain anakoreettien asuintiloja on s\xc3\xa4ilynyt nykyp\xc3\xa4iv\xc3\xa4\xc3\xa4n. Asuinsija oli yleens\xc3\xa4 melko yksinkertainen kelja (joita Englannissa kutsuttiin my\xc3\xb6s 'anchorhold'iksi), joka oli rakennettu kiinni paikallisen seurakuntakirkon yhteen sein\xc3\xa4\xc3\xa4n. Germaanisissa maissa viimeist\xc3\xa4\xc3\xa4n 900-luvulta alkaen oli tavallista lukea kuolleiden hetkirukoukset, kun anakoreetti astui keljaansa. T\xc3\xa4m\xc3\xa4 kuvasi anakoreetin kuolemaa maailmalle ja uudestisyntym\xc3\xa4\xc3\xa4 hengelliseen el\xc3\xa4m\xc3\xa4\xc3\xa4n yksin\xc3\xa4isyydess\xc3\xa4 Jumalan ja enkelten yhteydess\xc3\xa4. Joskus, jos anakoreetti muurattiin keljansa sis\xc3\xa4\xc3\xa4n, piispa painoi sinettins\xc3\xa4 sein\xc3\xa4\xc3\xa4n merkit\xc3\xa4kseen sen kirkollisella auktoriteetillaan. Toiset anakoreetit pystyiv\xc3\xa4t liikkumaan vapaasti keljansa ja kirkon v\xc3\xa4lill\xc3\xa4. Kelja ei vastoin yleist\xc3\xa4 k\xc3\xa4sityst\xc3\xa4 yleens\xc3\xa4 ollut yksi pieni huone, vaan k\xc3\xa4sitti todenn\xc3\xa4k\xc3\xb6isesti pari huonetta ja ehk\xc3\xa4 pienen puutarhan. Anakoreetilla saattoi olla palvelija, joka kykeni hoitamaan h\xc3\xa4nen asioitaan keljan ulkopuolella.\n_START_SECTION_\nEl\xc3\xa4m\xc3\xa4ntapa\n_START_PARAGRAPH_\nAnakoreetin oli mahdollista seurata messua ja nauttia pyh\xc3\xa4\xc3\xa4 ehtoollista keljan kirkon kanssa jakamaan sein\xc3\xa4\xc3\xa4n avatun, luukuilla varustetun, alttaria kohti olevan ikkunan kautta, jota kutsuttiin 'hagioskoopiksi', englanniksi my\xc3\xb6s 'kurkistusluukuksi' ('squint'). Keljan ulkosein\xc3\xa4ss\xc3\xa4 avautui my\xc3\xb6s pieni ikkuna ulkomaailmaan. T\xc3\xa4m\xc3\xa4n ikkunan kautta anakoreetti vastaanotti ruokaa ja muita v\xc3\xa4ltt\xc3\xa4m\xc3\xa4tt\xc3\xb6myyksi\xc3\xa4, ja saattoi puolestaan antaa vieraille sielunhoitoa ja hengellist\xc3\xa4 opastusta \xe2\x80\x93 anakoreeteille syntyi maine viisaina ihmisin\xc3\xa4. Walter Hilton varoittaakin anakoreettia kuuntelemasta juoruja ja neuvoo, kuinka p\xc3\xa4\xc3\xa4st\xc3\xa4 eroon ihmisist\xc3\xa4, jotka hengelliset kysymyksens\xc3\xa4 hoidettuaan alkavat puhua maallisia (pit\xc3\xa4\xc3\xa4 olla hiljaa, eik\xc3\xa4 toisen puhetta saa 'ruokkia')._NEWLINE_Anakoreettien oli tarkoitus pysy\xc3\xa4 keljassaan kaikissa olosuhteissa. Jotkut jopa paloivat kuoliaiksi keljassaan, koska kielt\xc3\xa4ytyiv\xc3\xa4t l\xc3\xa4htem\xc3\xa4st\xc3\xa4 sielt\xc3\xa4 silloinkaan, kun merirosvot tai muut hy\xc3\xb6kk\xc3\xa4\xc3\xa4j\xc3\xa4t ry\xc3\xb6stiv\xc3\xa4t ja polttivat kaupungin. Anakoreetit s\xc3\xb6iv\xc3\xa4t niukasti ja vaatimattomasti ja viettiv\xc3\xa4t p\xc3\xa4iv\xc3\xa4ns\xc3\xa4 kontemplatiivisessa rukouksessa sek\xc3\xa4 muiden puolesta esirukoillen. Anakoreettivirret, kuten Ignus Lux Sanctum, joka ylist\xc3\xa4\xc3\xa4 valon pyhyytt\xc3\xa4 kaikissa sen olomuodoissa, toimivat inspiraationa Atanasius Kircherin optiikan ja magnetismin tutkimusten taustalla.\n_START_SECTION_\nEl\xc3\xa4m\xc3\xa4ns\xc3\xa4\xc3\xa4nt\xc3\xb6j\xc3\xa4\n_START_PARAGRAPH_\nAnakoreettien p\xc3\xa4ivitt\xc3\xa4isest\xc3\xa4 rutiinista voi saada k\xc3\xa4sityksen lukemalla heille kirjoitettua el\xc3\xa4m\xc3\xa4ns\xc3\xa4\xc3\xa4nt\xc3\xb6\xc3\xa4. Nyky\xc3\xa4\xc3\xa4n parhaiten tunnettu on varhaiselta 1200-luvulta per\xc3\xa4isin oleva englantilainen Ancrene Wisse, joka tunnetaan my\xc3\xb6s nimell\xc3\xa4 Ancrene Riwle (kieli on varhaista keskienglantia). Nimi tarkoittaa 'Anakoreettien s\xc3\xa4\xc3\xa4nt\xc3\xb6\xc3\xa4'. Toinen, v\xc3\xa4hemm\xc3\xa4n tunnettu esimerkki on nimell\xc3\xa4 De Institutione Inclusarum kulkeva, englantilaisen sisterssil\xc3\xa4isen Aelder reevaulx\xe2\x80\x99laisen sisarelleen n. 1060-1062 kirjoittama s\xc3\xa4\xc3\xa4nt\xc3\xb6, jota kutsutaan englanniksi vaihtelevasti nimill\xc3\xa4 The Eremetical Life, 'Erakkoel\xc3\xa4m\xc3\xa4', The Rule of Life for a Recluse, 'El\xc3\xa4m\xc3\xa4ns\xc3\xa4\xc3\xa4nt\xc3\xb6 erakolle/anakoreetalle, ja The Training of Anchoresses, 'Anakoreettien koulutus/valmennus/opetus' . On arvioitu, ett\xc3\xa4 Ancrene Wissess\xc3\xa4 m\xc3\xa4\xc3\xa4riteltyjen p\xc3\xa4ivitt\xc3\xa4isten rukousten lukeminen vei noin nelj\xc3\xa4 tuntia. Lis\xc3\xa4ksi anakoreetit kuuntelivat kirkossa pidett\xc3\xa4vi\xc3\xa4 jumalanpalveluksia ja omistautuivat omalle yksityiselle rukoukselleen ja hengelliselle lukemiselle.\n_START_SECTION_\nMit\xc3\xa4 on j\xc3\xa4ljell\xc3\xa4\n_START_PARAGRAPH_\nKing\xe2\x80\x99s Lynnin, it\xc3\xa4englantilaisen kaupungin Kaikkien pyhien kirkon alkuper\xc3\xa4inen anakoreetinkelja tuhottiin uskon\xc2\xadpuhdistuksessa. My\xc3\xb6hemm\xc3\xa4t rakennusty\xc3\xb6t kuitenkin paljastivat j\xc3\xa4\xc3\xa4nteit\xc3\xa4 alkuper\xc3\xa4isist\xc3\xa4 keskiaikaisista perustuksista, jotka ovat nyt n\xc3\xa4ytteill\xc3\xa4 kirkossa._NEWLINE_Kaiken kaikkiaan Englannista l\xc3\xb6ytyy todisteita noin 740 anakoreetasta ja 600 keljasta vuosien 1100 ja 1539 v\xc3\xa4lill\xc3\xa4. Vuonna 1539 kuningas Henrik VIII lakkautti luostarilaitoksen ja lopetti anakoriittisen el\xc3\xa4m\xc3\xa4n Englannissa. Naispuolisia anakoreetteja oli enemm\xc3\xa4n kuin miehi\xc3\xa4 \xe2\x80\x93 ero oli huomattavin 1200-luvulla; Englannissa anakoreeteista 2/3 oli naisia_NEWLINE_Hyvi\xc3\xa4 esimerkkej\xc3\xa4 englantilaisista anakoreettikeljoista on yh\xc3\xa4 n\xc3\xa4ht\xc3\xa4viss\xc3\xa4 Chester-le-Streetiss\xc3\xa4 Durhamissa ja Hartlipiss\xc3\xa4 Kentiss\xc3\xa4."